David Bendix Nielsen

Biografi

David Bendix Nielsen (f. 1993) er uddannet organist fra Det Kgl. Danske Musikkonservatorium og Hochschule für Musik und Theater Hamburg, og er en af landets mest aktive unge orgelsolister. David er født på Fyn, men opvokset i Ungarn, hvor han fik sin grundlæggende musikalske uddannelse. Han begyndte til klaver som syvårig, men orglets klanglige muligheder og dets kraftfulde udtryk tiltalte David, så da han blev 14 år og endelig kunne nå pedalerne, begyndte han at spille orgel i stedet.

Efter at modtage hans diplom i kirkemusik i 2017, gennemførte David Konservatoriets Solistklasse, hvorfra han debuterede i efteråret 2019.

I 2018 modtog David den prestigefyldte Léonie Sonnings Talentpris og i 2019 blev han tildelt Statens Legatbolig til et studieophold i Paris. Hans studier gennem årene er også blevet støttet af DOKS, Den Ingwersenske Fond og Idella Fonden, og inkludere talrige mesterklasser og konkurrencer rundt i verden, senest Nordic Organ Competition i Stavanger, hvor han vandt 2. pris.

Til daglig er David organist ved Skt. Markus Kirke på Frederiksberg. David har trods sin unge alder tidligere været ansat som organistassistent ved nogle af landets vigtigste kirker, som Roskilde Domkirke og Holmens Kirke.

David er en aktiv koncertorganist både herhjemme og i udlandet, og har været på programmet ved større festivaler som Ars Sacra i Ungarn og Antiqua Vox i Italien, samt steder som Westminster Abbey i London og Lunds Domkirke. I år spiller David solokoncerter bl.a. i Basilique Sainte-Clotilde i Paris og i Fredensborg Slotskirke. Han er også aktiv som assistent ved forskellige orkestre og tidlig musik ensembler som DR SymfoniOrkestret, DR PigeKoret og Theater of Voices.

Udover at optræde underviser David i orgelspil som timelærer ved Det Kgl. Danske Musikkonservatorium og Sjællands Kirkemusikskole.